Propunere de REGULAMENT AL CONSILIULUI de suspendare a taxelor vamale autonome prevăzute în Tariful Vamal Comun pentru anumite produse agricole și industriale și de abrogare a Regulamentului (UE) nr. 1344/2011 /* COM/2013/0776 final - 2013/0384 (NLE) */





EXPUNERE DE MOTIVE 1. CONTEXTUL PROPUNERII Comisia propune un nou regulament de bază privind suspendările tarifare autonome. Acest lucru a devenit necesar deoarece Regulamentul (UE) nr. 1344/2011 al Consiliului din 19 decembrie 2011 a fost modificat de patru ori, iar produsele pescărești nu mai fac obiectul acestui regulament. Prin urmare, din motive de transparență, se propune abrogarea regulamentului menționat și înlocuirea lui cu prezenta propunere. În Uniune, produsele specificate în acest regulament nu sunt produse deloc sau sunt produse în mod inadecvat. Prin urmare, dacă s-ar permite întreprinderilor să se aprovizioneze cu costuri mai reduse pentru o anumită perioadă, ar deveni posibilă stimularea activității economice în interiorul Uniunii și ameliorarea capacității competitive a acestor întreprinderi și, mai ales, acestea ar putea să mențină și să creeze locuri de muncă, să își modernizeze structurile etc. În acest context, trebuie subliniat faptul că mărfurile importate în cadrul acordurilor privind suspendările tarifare pot circula liber pe întregul teritoriu al Uniunii. În consecință, odată ce se acordă o suspendare tarifară, orice operator din orice stat membru este eligibil pentru a beneficia de aceasta. Întrucât suspendările tarifare autonome constituie o excepție de la regula generală reprezentată de Tariful Vamal Comun, acestea, la fel ca toate derogările, trebuie supravegheate și reexaminate sistematic și periodic (cel puțin o dată la cinci ani). Acest lucru nu trebuie să excludă încetarea mai devreme a aplicării anumitor măsuri, dacă nu mai este în interesul Uniunii să mențină suspendările taxelor autonome prevăzute în Tariful Vamal Comun sau dacă acest lucru este justificat de evoluția tehnică a produselor, de tendințele economice de pe piață sau de modificarea circumstanțelor. În cazul în care consideră, pe baza reexaminării, că o suspendare aplicabilă unui anumit produs trebuie modificată sau stopată, Comisia prezintă Consiliului o propunere de modificare în consecință a listei prevăzute în anexa I. Anexa I la propunerea atașată conține produse pentru care taxele vamale au fost deja suspendate prin Regulamentul (UE) nr. 1344/2011 al Consiliului, modificat ultima dată prin Regulamentul (UE) nr. 626/2013, precum și un număr de produse agricole și industriale care au fost reexaminate după ultima modificare. Totodată, s-a considerat necesar ca pentru importurile de anumite produse să figureze în declarația de punere în liberă circulație nu doar greutatea în kg sau tone, ci și numărul corespunzător de unități suplimentare. Ca atare, anexa II la propunerea atașată conține lista codurilor de produse cu unitățile suplimentare corespunzătoare. Comisia, asistată de Grupul pentru economie tarifară, a analizat toate cererile noi de suspendare temporară a taxelor vamale autonome prevăzute de Tariful Vamal Comun prezentate de către statele membre. Aceste noi cereri de suspendare au fost examinate din perspectiva criteriilor stabilite prin Comunicarea Comisiei privind suspendările și contingentele tarifare autonome (JO C 363, 13.12.2011, p. 6). Propunerea este conformă cu politicile din sectoarele comercial, antreprenorial, al dezvoltării și al relațiilor externe. Mai exact, această propunere nu afectează țările care beneficiază de un acord comercial preferențial cu UE (cum ar fi regimul SPG sau ACP ori țările candidate și potențial candidate). 2 REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI A fost consultat Grupul pentru economie tarifară, în care sunt reprezentate autoritățile competente din toate statele membre. Toate suspendările enumerate reflectă acordurile sau compromisurile la care s-a ajuns în urma discuțiilor din cadrul grupului. Nu s-a menționat existența niciunui risc potențial grav cu consecințe ireversibile. Prezenta propunere a fost supusă procedurii de consultare interservicii și va fi publicată în Jurnalul Oficial al Uniunii Europene după adoptarea sa de către Consiliu. 3. ELEMENTELE JURIDICE ALE PROPUNERII Temeiul juridic al prezentei propuneri de regulament îl constituie articolul 31 din Tratatul privind funcționarea Uniunii Europene. Propunerea intră în sfera competenței exclusive a Uniunii. Propunerea este conformă cu principiul proporționalității, deoarece acest set de măsuri este în concordanță cu principiile stabilite în scopul simplificării procedurilor pentru operatorii care desfășoară activități de comerț exterior, și cu Comunicarea Comisiei privind suspendările și contingentele tarifare autonome (JO C 363, 13.12.2011, p. 6). În temeiul articolului 31 din Tratatul privind funcționarea Uniunii Europene, suspendările și contingentele tarifare autonome se aprobă de către Consiliu, care hotărăște cu majoritate calificată, pe baza unei propuneri a Comisiei. Prin urmare, instrumentul adecvat este un regulament. 4. IMPLICAȚIILE BUGETARE Taxe vamale nepercepute în valoare totală de aproximativ 86 de milioane EUR/an. Efectul asupra resurselor proprii tradiționale ale bugetului este de -64,5 milioane EUR/an (75 % x 86 milioane EUR/an). 2013/0384 (NLE) Propunere de REGULAMENT AL CONSILIULUI de suspendare a taxelor vamale autonome prevăzute în Tariful Vamal Comun pentru anumite produse agricole și industriale și de abrogare a Regulamentului (UE) nr. 1344/2011 CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 31, având în vedere propunerea Comisiei Europene, întrucât: (1) În Uniune, producția, de anumite produse agricole și industriale specificate în anexa I este în prezent inadecvată sau inexistentă și, prin urmare, necesitățile industriilor utilizatoare din Uniune nu pot fi satisfăcute. (2) Prin urmare, este în interesul Uniunii să suspende parțial sau integral taxele vamale autonome prevăzute în Tariful Vamal Comun pentru produsele respective. (3) Regulamentul (UE) nr. 1344/2011[1] a fost modificat de multe ori. În plus, odată cu modificarea adusă prin Regulamentul (UE) nr. 1220/2012[2], produsele pescărești au fost eliminate din domeniul de aplicare. Prin urmare, din motive de transparență, regulamentul respectiv trebuie să fie înlocuit în întregime. (4) Regulamentele de suspendare a taxelor vamale autonome prevăzute în Tariful Vamal Comun pentru anumite produse industriale și agricole au reînnoit în mare parte măsurile anterioare. Prin urmare, din motive de raționalizare a implementării măsurilor în cauză, este oportun să nu se limiteze termenul de valabilitate al prezentului regulament, dată fiind posibilitatea de a adapta domeniul său de aplicare și de a adăuga sau de a elimina produse din anexa la prezentul regulament prin intermediul unui regulament al Consiliului. (5) Având în vedere caracterul lor temporar, suspendările enumerate în anexa I la prezentul regulament ar trebui reexaminate sistematic, cel târziu la cinci ani de la aplicarea sau reînnoirea lor. Mai mult decât atât, încetarea anumitor suspendări trebuie garantată în orice moment, ca urmare a unei propuneri a Comisiei bazată pe o reexaminare realizată din proprie inițiativă sau la cererea unuia sau a mai multor state membre, dacă menținerea suspendărilor nu mai este în interesul Uniunii sau dacă acest lucru este justificat de evoluțiile tehnice ale produselor, de modificarea circumstanțelor sau de tendințele economice de pe piață. (6) Statisticile pentru anumite produse enumerate în anexa I la prezentul regulament sunt deseori exprimate în bucăți, în metri pătrați (m2) sau în alte unități de măsură decât greutatea. Astfel de unități suplimentare nu există însă în Nomenclatura combinată prevăzută în anexa I la Regulamentul (CEE) nr. 2658/87[3] al Consiliului. Ca atare, este necesar ca pentru importurile produselor vizate să figureze în declarația de punere în liberă circulație nu doar greutatea în kg sau tone, ci și unitățile suplimentare corespunzătoare. (7) Având în vedere că suspendările prevăzute de prezentul regulament trebuie să se aplice cu începere de la 1 ianuarie 2014, prezentul regulament ar trebui să se aplice de la aceeași dată și să intre în vigoare imediat după publicarea în Jurnalul Oficial al Uniunii Europene. (8) În conformitate cu principiul proporționalității, este necesar și adecvat ca, pentru atingerea obiectivelor de bază legate de îmbunătățirea competitivității industriei Uniunii, ceea ce se traduce prin menținerea sau crearea de locuri de muncă și modernizarea infrastructurilor, să se stabilească norme privind suspendarea taxelor vamale prevăzute în Tariful Vamal Comun pentru produsele prevăzute în anexa I. În conformitate cu articolul 5 alineatul (4) din Tratatul privind Uniunea Europeană, prezentul regulament nu depășește ceea ce este necesar pentru atingerea obiectivelor urmărite, ADOPTĂ PREZENTUL REGULAMENT: Articolul 1 Taxele vamale autonome prevăzute în Tariful Vamal Comun pentru produsele agricole și industriale enumerate în anexa I se suspendă. Articolul 2 (1) Comisia poate, în orice moment, să reexamineze suspendările aplicabile produselor enumerate în anexă, în următoarele cazuri: (a) din proprie inițiativă; (b) la cererea statelor membre. (2) Comisia reexaminează suspendările în anul prevăzut în anexa I. Articolul 3 În cazul în care se prezintă o declarație de punere în liberă circulație în ceea ce privește produsele care intră sub incidența codurilor NC sau a codurilor TARIC menționate în anexa II, unitatea suplimentară prevăzută în anexa menționată se înscrie în câmpul relevant al respectivei declarații. Articolul 4 Regulamentul (UE) nr. 1344/2011 se abrogă. Articolul 5 Prezentul regulament intră în vigoare la data publicării în Jurnalul Oficial al Uniunii Europene. Se aplică de la 1 ianuarie 2014. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu, Președintele FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI 1. TITLUL PROPUNERII: Propunere de Regulament al Consiliului de suspendare a taxelor autonome prevăzute în Tariful Vamal Comun pentru anumite produse agricole și industriale 2. LINII BUGETARE: Capitolul și articolul: Capitolul 12, articolul 120. Suma înscrisă în buget pentru exercițiul financiar 2014: 18 086 400 000 EUR (DB 2014) 3. IMPLICAȚII FINANCIARE ¨ Propunerea nu are implicații financiare X Propunerea nu are implicații financiare asupra cheltuielilor, dar are implicații financiare asupra veniturilor — efectul este următorul: Linia bugetară || Venituri[4] || || [Anul: 2014 – 2018] Articolul 120 || Implicații asupra resurselor proprii || || - 64 500 000 (pe an) 4. MĂSURI ANTIFRAUDĂ Controlul utilizării finale a anumitor produse care fac obiectul prezentului regulament al Consiliului se va efectua în conformitate cu articolele 291-300 din Regulamentul (CEE) nr. 2454/93 al Comisiei de stabilire a unor dispoziții de aplicare a Codului Vamal Comunitar. 5. ALTE OBSERVAȚII Prezentul regulament înlocuiește Regulamentul (UE) nr. 1344/2011 al Consiliului. Anexa la regulamentul în vigoare conține 1 792 de rânduri cu produse și permite estimarea cuantumului total al taxelor vamale nepercepute la 1040 de milioane EUR pentru anul 2013, pe baza cifrelor aferente anului 2013/S1. Această cifră a fost obținută pe baza datelor Comext ale Eurostat privind valoarea totală a importurilor de produse care intră sub incidența suspendărilor tarifare autonome din 2013, înmulțită cu nivelul ad valorem corespunzător al taxei prevăzut în Tariful Vamal pentru liniile tarifare specifice. Suma totală menționată mai sus exclude deja taxele nepercepute pentru produse care nu vor mai fi suspendate după intrarea în vigoare a prezentului regulament și abrogarea Regulamentului (CE) nr. 1344/2011. Pe lângă rândurile menționate anterior cu produse care beneficiază de suspendare, prezenta propunere conține 130 de rânduri noi cu produse care urmează să fie suspendate. Taxele vamale nepercepute corespunzătoare acestor suspendări, calculate pe baza previziunilor de import în statul membru solicitant, se ridică la 48 milioane EUR/an. Pe baza statisticilor existente pentru anii precedenți, apare însă ca necesară majorarea acestei sume cu un coeficient mediu estimat la 1,8, pentru a se ține cont de importurile realizate în alte state membre, pentru care se aplică aceleași suspendări. Aceasta înseamnă taxe nepercepute de aproximativ 86 de milioane EUR/an. Astfel, taxele vamale nepercepute corespunzătoare suspendărilor enumerate în anexa la prezenta propunere, calculate pe baza previziunilor de import în statul membru solicitant pentru anii 2014-2018, se ridică în total la 1 126 de milioane EUR/an. Costul estimat al operațiunii Impactul pierderii de venituri din resursele proprii tradiționale care rezultă din aplicarea prezentului regulament poate fi estimat (după deducerea costurilor de colectare) la 86 x 75% = 64,5 milioane EUR/an pentru perioada 1.1.2014-31.12.2018. Pierderea de venituri în ceea ce privește resursele proprii tradiționale ar trebui să fie compensată prin contribuțiile statelor membre vărsate pe baza venitului național brut. [1] Regulamentul (UE) nr. 1344/2011 al Consiliului din 19 decembrie 2011 de suspendare a taxelor vamale autonome prevăzute în Tariful Vamal Comun pentru anumite produse agricole, pescărești și industriale (JO L 349, 31.12.2011, p.1). [2] Regulamentul (UE) nr. 1220/2012 al Consiliului din 3 decembrie 2012 privind măsurile legate de comerț pentru garantarea aprovizionării cu anumite produse pescărești a prelucrătorilor din Uniune în perioada 2013-2015, de modificare a Regulamentelor (CE) nr. 104/2000 și (UE) nr. 1344/2011 (JO L 349, 19.12.2012, p.4). [3] Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1). [4] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând cheltuieli de taxare.